b'\n_START_ARTICLE_\nConcierto de Aranjuez (Rodrigo)\n_START_PARAGRAPH_\nJoaqu\xc3\xadn Rodrigo: Concierto de Aranjuez, za kitaro in orkester. (1939)_NEWLINE_okviren \xc4\x8das trajanja: 20 minut_NEWLINE_Zamisel za kitarski koncert mu je dal prijatelj, \xc5\xa1panski kitarski virtuoz Regino Sainz de la Maza, kateri je bil tudi solist na prvi izvedbi koncerta. Kar se je na za\xc4\x8detku zdelo neizvedljivo zaradi te\xc5\xbeav, ki jih povzro\xc4\x8da razmerje med kitaro in orkestrom, se je izkazalo za neverjeten uspeh. Ob\xc4\x8dinstvo in kritiki so bili navdu\xc5\xa1eni, skladatelj in delo pa sta v hipu postala svetovno znana. Concierto de Aranjuez je napisan za godala, pihala in trobila, ki priskrbijo bogato paleto glasbenih barv.\n_START_SECTION_\nPrvi stavek \xe2\x80\x93 Allegro con spirito\n_START_PARAGRAPH_\nV klasi\xc4\x8dnem okviru sonatne oblike stavek prikli\xc4\x8de ljudski ples fandango, \xc5\xbeivahen dvorljiv ples iz osr\xc4\x8dja \xc5\xa0panije. \xc5\xbde v uvodu je vsa pozornost namenjena solistu, kitara se oglasi ob tihi spremljavi basov. Kitara se po\xc5\xbeene v staccato ostinato figuro, pihala ji tiho odgovarjajo, potem pa uvodno pasa\xc5\xbeo prevzamejo godala. Kitara se poda v objesten pogovor s pihali. Pogovor vodi v raz\xc5\xa1irjeno frigijsko kadenco, ki je zna\xc4\x8dilna za flamenko glasbo, potem pa kitara napove temo. Obdelava teme je zelo jasna. Koda temelji ve\xc4\x8dinoma na prej\xc5\xa1nji staccato ostinato figuri, ki jo najprej vpelje kitara.\n_START_SECTION_\nDrugi stavek \xe2\x80\x93 Adagio\n_START_PARAGRAPH_\n\xc5\xbde po enem taktu angle\xc5\xa1ki rog zapoje oto\xc5\xbeno melodijo, po kateri je koncert najbolj znan. To je zvok saete, vsakoletne procesije v Sevilli. Nosljajo\xc4\x8di ton angle\xc5\xa1kega roga opona\xc5\xa1a glas cantoreja (pevca flamenka). Nato spet vstopi kitara v novo frazo, ki pa ji odgovarja fagot. Na koncu kitara ne\xc5\xbeno privede v miren zaklju\xc4\x8dek. Zaklju\xc4\x8dni akord je kot odblesk ve\xc4\x8dernega sonca.\n_START_SECTION_\nTretji stavek \xe2\x80\x93 Allegro gentile\n_START_PARAGRAPH_\nZadnji stavek ima navdih zapeljivega plesa. Solo kitara takoj zari\xc5\xa1e rondo temo v \xc5\xbeivahnem dvodelnem kontrapunktu. Ostanek stavka bi lahko razdelili v \xc5\xa1tiri epizode. V prvi kitara vodi in se mehko premika v ponovitev rondoja. Za\xc4\x8dne se druga tema. Mo\xc4\x8dnim in polnim akordom v kitari nad pizzicato godali odgovarjajo pihala. Hitre lestvice so glasniki ponovnega vstopa rondoja. V tretji, dalj\xc5\xa1i epizodi orkester predlaga novo zamisel, ki jo prevzame kitara, pizzicato godala in \xc4\x8divkajo\xc4\x8da pihala pa jo nadaljujejo. S\xc4\x8dasoma se kitara vrne k rondo temi, potem pa se brez premora po\xc5\xbeene v \xc4\x8detrto epizodo. Epizoda do\xc5\xbeivi svoj vrhunec s hitrimi kitarskimi arpeggii. Koda je kratka. Stavek se kon\xc4\x8da tiho.'